Úrad vlády SR						 Na rokovanie vlády SR
Sekcia hospodárskej politiky					 dňa 11.6.2003
								 k číslu: 3828/2003
                               	     k bodu: 24

S t a n o v i s k o

k Ročnej správe o výsledku hospodárenia EXIMBANKY SR za rok 2002

I.

	Materiál predkladá guvernér EXIMBANKY SR na základe zákona  NR SR č. 80/1997 Z.z. v znení neskorších predpisov. Obsahuje návrh uznesenia, návrh uznesenia NR SR, predkladaciu správu, ročnú správu..., prílohy, vyhodnotenie pripomienkového konania a návrh komuniké.
 
	EXIMBANKA SR v r. 2002 podporila export v celkovom objeme 53,9 mld. Sk. Oproti roku 2001 vzrástla podpora exportu o 48,1%. Hospodársky výsledok za rok 2002 je po zdanení 138.177 tis. Sk, oproti rozpočtovanému bol prekročený o 9,5%.

II.

	Vyhodnotenie pripomienkového konania je súčasťou materiálu, pripomienky boli akceptované, resp. vysvetlené. Zásadné pripomienky neboli uplatňované.

III.

	Z celkovej podpory exportu v roku 2002 vo výške 53,9 mld. Sk financovanie úverov a záručné aktivity dosiahli výšku 35,4 mld. Sk, čo je oproti roku 2001 nárast o 53,1%. Vyše 87% z tejto sumy predstavovali refinančné úvery komerčným bankám. Záručné aktivity EXIMBANKY SR prostredníctvom bankových záruk a protizáruk boli v celkovom objeme 1,6 mld. Sk, čo predstavuje oproti roku 2001 podstatný nárast o 393%.

	Podpora exportu prostredníctvom poisťovacích činností dosiahla          18,5 mld. Sk, čo je oproti roku 2001 nárast o 39,6%.

Ak máme zhrnúť, je možné konštatovať, že v roku 2002 došlo k podstatnému nárastu podpory exportu.

Z hľadiska efektívnosti vynakladania finančných prostriedkov je však možné poukázať na pomerne vysoký stav terminovaných vkladov, ktorý dosiahol 1,473 mld. Sk, čo je zvýšenie oproti roku 2001 o 144,6 mil. Sk, a prekročenie rozpočtu na rok 2002 o 303,9 mil. Sk.

Podobne je pomerne vysoký objem nakúpených cenných papierov v sume    902,7 mil. Sk, čo je v porovnaní s rozpočtom nárast o 102,7 mil. Sk.
Z uvedeného hľadiska EXIMBANKA SR má priestor na ďalšie zvyšovanie podpory exportu.

Vzhľadom na to, že materiál nebol predmetom rokovania Porady ekonomických ministrov vlády SR, odporúčame na rokovaní vlády ozrejmiť
-	dopad, aký mal na plnenie rozpočtu EXIMBANKY SR projekt zaistenia výstavby elektrárne Shen Tou v Číne, ktorý rozpočet a najmä výsledky hospodárenia banky v r. 2002 podstatne ovplyvnil a zrejme aj v budúcich rokoch ovplyvní a
-	aké ďalšie konkrétne opatrenia sa prijímajú na zvyšovanie podpory exportu s cieľom čo najefektívnejšie využívať finančné prostriedky na podporu exportu.

Záver:

K Ročnej správe o výsledku hospodárenia EXIMBANKY SR za rok 2002 nemáme zásadné pripomienky. Návrh uznesenia odporúčame vláde SR prijať.

Bratislava 9. júna 2003